CELEX: 32016R1630
Language: ro
Date: 2016-09-09 00:00:00
Title: Regulamentul de punere în aplicare (UE) 2016/1630 al Comisiei din 9 septembrie 2016 de stabilire a standardelor tehnice de punere în aplicare referitoare la procedurile pentru aplicarea măsurii tranzitorii pentru submodulul „risc de devalorizare a acțiunilor” în conformitate cu Directiva 2009/138/CE a Parlamentului European și Consiliului (Text cu relevanță pentru SEE)

10.9.2016   
            
            
               RO
            
            
               Jurnalul Oficial al Uniunii Europene
            
            
               L 243/1
            
         REGULAMENTUL DE PUNERE ÎN APLICARE (UE) 2016/1630 AL COMISIEI
   din 9 septembrie 2016
   de stabilire a standardelor tehnice de punere în aplicare referitoare la procedurile pentru aplicarea măsurii tranzitorii pentru submodulul „risc de devalorizare a acțiunilor” în conformitate cu Directiva 2009/138/CE a Parlamentului European și Consiliului
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2009/138/CE a Parlamentului European și a Consiliului din 25 noiembrie 2009 privind accesul la activitate și desfășurarea activității de asigurare și de reasigurare (Solvabilitate II) (1), în special articolul 308b alineatul (13) al șaselea paragraf,
   întrucât:
   
               (1)
            
            
               Pentru a primi aprobarea de a aplica măsura tranzitorie menționată la articolul 308b alineatul (13) din Directiva 2009/138/CE, societățile de asigurare și reasigurare ar trebui să poată documenta autorităților de supraveghere că achiziționarea acțiunilor cărora li se aplică măsura tranzitorie s-a realizat înainte de sau în data de 1 ianuarie 2016. În acest scop, societățile de asigurare și reasigurare ar trebui să aplice anumite proceduri pentru identificarea adecvată a acțiunilor respective și pentru documentarea aferentă.
            
         
               (2)
            
            
               Pentru a se asigura condiții egale pentru aplicarea măsurii tranzitorii și controlul adecvat asupra acesteia, societățile de asigurare și reasigurare ar trebui să mențină registre pentru identificarea modificărilor care influențează valoarea acțiunilor cărora li se aplică măsura tranzitorie. Societățile ar trebui să actualizeze registrele, în vederea identificării acțiunilor cărora li se aplică măsura tranzitorie, de fiecare dată când calculează cerința de capital de solvabilitate cu formula standard.
            
         
               (3)
            
            
               În cazul acțiunilor deținute prin organisme de plasament colectiv sau alte investiții structurate ca fonduri pentru care nu se poate aplica metoda transparenței, articolul 173 alineatul (2) al Regulamentului delegat (UE) 2015/35 al Comisiei (2) stabilește metodologia de identificare a valorii acțiunilor achiziționate înainte de 1 ianuarie 2016 și prin urmare, nu este necesar să se identifice data de achiziționare a acțiunilor respective. Data relevantă de achiziționare care se identifică și se documentează ar trebui să fie data achiziționării unităților de fond sau a acțiunilor de fond ale organismelor de plasament colectiv sau ale altor investiții structurate ca fonduri.
            
         
               (4)
            
            
               Societățile ar trebui să includă în registre data achiziționării acțiunilor, a unităților de fond sau a acțiunilor de fond cărora li se aplică măsura tranzitorie. Mai mult, informațiile complete și documentarea aferentă ar trebui să fie prezentate autorităților de supraveghere, la solicitarea acestora, în vederea verificării îndeplinirii condițiilor pentru aplicarea măsurii tranzitorii.
            
         
               (5)
            
            
               În cazul în care societățile de asigurare sau reasigurare vând acțiunile, unitățile de fond sau acțiunile de fond menționate la articolul 173 al Regulamentului delegat (UE) 2015/35 și apoi cumpără acțiuni, unități de fond sau acțiuni de fond de același fel după 1 ianuarie 2016, valoarea acțiunilor cărora li se aplică măsura tranzitorie se diminuează în comparație cu valoarea identificată inițial. Prin urmare, procedurile aplicate de societățile de asigurare sau reasigurare ar trebui să asigure faptul că acțiunile cărora măsura tranzitorie continuă să li se aplice, după vânzarea respectivă și achiziționarea ulterioară de acțiuni, unități de fond sau acțiuni de fond, pot fi separate de toate celelalte acțiuni, unități de fond sau acțiuni de fond.
            
         
               (6)
            
            
               Prezentul regulament se bazează pe proiectul de standarde tehnice de aplicare transmis Comisiei de către Autoritatea Europeană de Asigurări și Pensii Ocupaționale.
            
         
               (7)
            
            
               Autoritatea Europeană de Asigurări și Pensii Ocupaționale a efectuat consultări publice cu privire la proiectul de standarde tehnice de aplicare pe care se bazează prezentul regulament, a analizat potențialele costuri și beneficii aferente și a solicitat opinia Grupului părților interesate din domeniul asigurărilor și reasigurărilor, instituit prin articolul 37 din Regulamentul (UE) nr. 1094/2010 al Parlamentului European și al Consiliului (3),
            
         ADOPTĂ PREZENTUL REGULAMENT:
   Articolul 1
   (1)   În cazul în care ponderarea pentru parametrul standard menționat la articolul 308b alineatul (13) litera (b) primul paragraf din Directiva 2009/138/CE este mai mică de 100 %, societățile de asigurare și reasigurare mențin un registru pentru acțiunile menționate la articolul 173 din Regulamentul delegat (UE) 2015/35 și pentru datele de achiziționare a acestora. Atunci când acțiunile respective sunt deținute prin organisme de plasament colectiv sau alte investiții structurate ca fonduri și nu este posibil să se aplice metoda transparenței, societățile consemnează în registru numai unitățile de fond sau acțiunile de fond ale organismelor de plasament colectiv sau ale altor investiții structurate ca fonduri, cărora li se aplică articolul 173 alineatul (2), și datele de achiziționare a acestora.
   (2)   La solicitarea autorităților de supraveghere, societățile de asigurare și reasigurare transmit acestora toate informațiile necesare cu privire la acțiuni, unități de fond și acțiuni de fond, inclusiv documentele justificative privind data de achiziționare a acestora.
   (3)   Registrul menționat la alineatul (1) este actualizat de fiecare dată când societățile de asigurare sau de reasigurare calculează cerința de capital de solvabilitate utilizând măsura tranzitorie menționată la articolul 308b alineatul (13) din Directiva 2009/138/CE.
   (4)   În cazul în care societățile de asigurare sau reasigurare vând din acțiunile, unitățile de fond sau acțiunile de fond menționate la alineatul (1), achiziționate înainte de sau în data de 1 ianuarie 2016, și apoi achiziționează titluri de același fel după data de 1 ianuarie 2016, acestea se asigură că partea rămasă din acțiunile, unitățile de fond sau acțiunile de fond achiziționate înainte de sau în data de 1 ianuarie 2016 poate fi identificată în conformitate cu alineatul (1).
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 9 septembrie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 335, 17.12.2009, p. 1.
   
      (2)  Regulamentul delegat (UE) 2015/35 al Comisiei din 10 octombrie 2014 de completare a Directivei 2009/138/CE a Parlamentului European și a Consiliului privind accesul la activitate și desfășurarea activității de asigurare și de reasigurare (Solvabilitate II) (JO L 12, 17.1.2015, p. 1).
   
      (3)  Regulamentul (UE) nr. 1094/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea Europeană de Asigurări și Pensii Ocupaționale) de modificare a Deciziei nr. 716/2009/CE și de abrogare a Deciziei 2009/79/CE a Comisiei (JO L 331, 15.12.2010, p. 48).